CELEX: 32017R0208
Language: da
Date: 2016-10-31 00:00:00
Title: Kommissionens delegerede forordning (EU) 2017/208 af 31. oktober 2016 om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder vedrørende supplerende udgående pengestrømme svarende til det behov for sikkerhedsstillelse, der skyldes virkningen af et negativt markedsscenario på kreditinstitutters derivattransaktioner (EØS-relevant tekst. )

8.2.2017   
            
            
               DA
            
            
               Den Europæiske Unions Tidende
            
            
               L 33/14
            
         KOMMISSIONENS DELEGEREDE FORORDNING (EU) 2017/208
   af 31. oktober 2016
   om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder vedrørende supplerende udgående pengestrømme svarende til det behov for sikkerhedsstillelse, der skyldes virkningen af et negativt markedsscenario på kreditinstitutters derivattransaktioner
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 423, stk. 3, fjerde afsnit, og
   ud fra følgende betragtninger:
   
               (1)
            
            
               I henhold til artikel 423, stk. 3, i forordning (EU) nr. 575/2013 skal kreditinstitutter tillægge supplerende udgående pengestrømme svarende til det behov for sikkerhedsstillelse, der skyldes virkningen af et negativt markedsscenario på kreditinstituttets derivattransaktioner, finansieringstransaktioner og andre kontrakter, hvis de er væsentlige. I betragtning af begrebet »væsentlige« er det tvingende nødvendigt at præcisere supplerende udgående pengestrømme svarende til det behov for sikkerhedsstillelse, der måtte opstå som følge af virkningen af et negativt markedsscenario på kreditinstituttets derivattransaktioner, mens de væsentlige behov for sikkerhedsstillelse, der måtte opstå som følge af virkningen af et negativt markedsscenario på kreditinstituttets finansieringstransaktioner og andre kontrakter vil blive taget op til overvejelse senere.
            
         
               (2)
            
            
               I artikel 423, stk. 3, i forordning (EU) nr. 575/2013 henvises der til behov for sikkerhedsstillelse, og derfor bør de bestemmelser, der skal indføres, begrænses til derivattransaktioner, som er omfattet af sikkerhedsstillelse, herunder dem, som udløber inden for 30 dage.
            
         
               (3)
            
            
               For at sikre lige vilkår for kreditinstitutter og derivatmarkeder bør beregningen af de supplerende udgående sikkerhedsrelaterede pengestrømme baseres på den såkaldte historisk tilbageskuende metode (Historical Look Back Approach (»HLBA«)) for værdiansættelsesændringer, som Baselkomitéen for Banktilsyn (»BCBS«) har udviklet med henblik på at bestemme disse supplerende udgående sikkerhedsrelaterede pengestrømme, og hvor der gøres brug af de største aggregerede kumulative sikkerhedsrelaterede udgående eller indgående nettopengestrømme ved udgangen af alle perioder på 30 dage i de foregående 24 måneder på porteføljeniveau.
            
         
               (4)
            
            
               Den Europæiske Banktilsynsmyndighed (»EBA«) har forelagt Kommissionen et udkast til reguleringsmæssige tekniske standarder. Kommissionen underrettede dog i overensstemmelse med den i artikel 10 i Europa-Parlamentets og Rådets forordning (EU) nr. 1093/2010 (2) omhandlede procedure EBA om, at den ikke havde til hensigt at godkende udkastet til reguleringsmæssige tekniske standarder og forklarede årsagerne hertil. EBA har forelagt udkastet til reguleringsmæssige tekniske standarder på ny, denne gang i form af en formel udtalelse, og har godkendt Kommissionens foreslåede tilgang, som er nøje baseret på BCBS's HLBA-metode.
            
         
               (5)
            
            
               Denne forordning er baseret på det udkast til reguleringsmæssige tekniske standarder, som EBA har forelagt Kommissionen.
            
         
               (6)
            
            
               EBA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for banker, der er nedsat i henhold artikel 37 i forordning (EU) nr. 1093/2010, om en udtalelse —
            
         VEDTAGET DENNE FORORDNING:
   Artikel 1
   Kreditinstitutters væsentlige derivattransaktioner
   1.   Kreditinstitutters derivattransaktioner betragtes med henblik på artikel 423, stk. 3, første afsnit, i forordning (EU) nr. 575/2013 som væsentlige, hvis sådanne transaktioners samlede notionelle beløb har udgjort mere end 10 % af de udgående nettopengestrømme, jf. artikel 412, stk. 1, i forordning (EU) nr. 575/2013, på et hvilket som helst tidspunkt i løbet af de foregående to år.
   2.   Med henblik på stk. 1 beregnes de udgående nettopengestrømme uden den i artikel 423, stk. 3, første afsnit, i forordning (EU) nr. 575/2013 omhandlede supplerende udgående pengestrømskomponent.
   Artikel 2
   Beregning af supplerende udgående pengestrømme svarende til det behov for sikkerhedsstillelse, der skyldes virkningen af et negativt markedsscenario på kreditinstitutters derivattransaktioner
   1.   De supplerende udgående pengestrømme svarende til det behov for sikkerhedsstillelse, der skyldes virkningen af et negativt markedsscenario på kreditinstitutters derivattransaktioner, der i henhold til denne forordnings artikel 1 betragtes som væsentlige, er de største absolutte sikkerhedsrelaterede nettopengestrømme i 30 dage i de 24 måneder forud for datoen for beregning af det i artikel 412, stk. 1, i forordning (EU) nr. 575/2013 omhandlede likviditetsdækningskrav.
   2.   Kreditinstitutter må kun behandle indgående og udgående pengestrømme i forbindelse med transaktioner på nettobasis, hvis de gennemføres i henhold til den samme rammeaftale om netting. De absolutte sikkerhedsrelaterede nettopengestrømme baseres på realiserede både udgående og indgående pengestrømme, og netting beregnes på porteføljeniveau i kreditinstituttet.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 31. oktober 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 27.6.2013, s. 1.
   
      (2)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).